
AZ INZULINREZISZTENCIA ÉS A D-VITAMIN HIÁNY ÖSSZEFÜGGÉSEI AZ ANDROGÉN SZINTEKKEL POLICISZTÁS OVÁRIUM SZINDRÓMÁBAN

Háttér: A policisztás ovárium szindróma (PCOS) a leggyakoribb női endokrinopátia, amely
a reproduktív korú nők 10-15%-át érinti. Hormonális és biokémiai eltérések széles
skálájával, hosszú távú metabolikus és kardiovaszkuláris rizikóval jár. Jellemző rá a
krónikus anovuláció miatti infertilitás, a hyperandrogenizmus, a petefészkek policisztás
morfológiája, valamint gyakran társul inzulinrezisztenciával. A hyperinsulinaemia tovább
fokozza az androgéntermelést és csökkenti a szexhormon-kötő globulin (SHBG) szintjét,
ezáltal súlyosbítva a tüneteket. Emellett a D-vitamin hiány is gyakran jelen van PCOS-es
betegeknél, és egyre több bizonyíték utal arra, hogy ez szintén összefüggésben állhat az
inzulinrezisztenciával és a hyperandrogenizmussal.
Célkitűzés: Az inzulinrezisztencia, a D-vitamin hiány és az androgénszintek közötti
összefüggések vizsgálata PCOS- ben szenvedő nőknél.
Módszer: Retrospektív kohorsz vizsgálat, melyben a Debreceni Egyetem Szülészeti és
Nőgyógyászati Klinikáján 2019 és 2024 között 195 PCOS-el diagnosztizált, terápiát még
nem kapó nő adatait elemeztük. Rögzítésre került paraméterek: életkor, testtömeg index
(BMI), 25(OH) D-vitamin, androgén hormonok, glükóz és inzulin 3 pontos OGTT során.
Statisztikai elemzésére Pearson korrelációs tesztet és Khi-négyzet próbát használtunk. (DE
RKEB/IKEB 6868/2024)
Eredmények: A betegek átlagéletkora 24,83 év (18-42), átlag BMI-je 30,55 (17-51) volt.
D-vitamin hiány 84,27%-ban, hyperandrogenizmus 60,87%-ban, inzulinrezisztencia
43,72%-ban volt jelen. A D-vitamin hiány és az inzulinrezisztencia között szignifikáns
összefüggést (p=0,01), és negatív korrelációt (r=-0,26, p=0,0002) találtunk. A D-vitamin
hiány a tesztoszteron szinttel is negatív korrelációt mutatott (r=-0,19, p=0,005), valamint
szignifikáns összefüggés volt felfedezhető az androsztendion szintekkel (p=0,015). Az
inzulinrezisztencia és a tesztoszteron szintek között szintén szignifikáns kapcsolat
mutatkozott (p=0,014).
Következtetés: A D-vitamin hiány és az inzulinrezisztencia szorosan összefügg a
policisztás ovárium szindróma súlyosságával, melyet az androgénszintekkel való korreláció
igazol. A feltárt kapcsolatok felhívják a figyelmet a D- vitamin pótlásának és az
szénhidrátanyagcsere korrekciójának kiemelt jelentőségére a betegség tüneteinek
enyhítésében és a hosszú távú egészségügyi kockázatok mérséklésében.



